Vecstropi (Naujenes pagasts)
Šis raksts ir par apdzīvotu vietu Naujenes pagastā. Par Daugavpils pilsētas daļu skatīt rakstu Vecstropi (Daugavpils). Vecstropi (IPA: [væts.strɔ.pi]; latgaliešu: Vacī Stropi) ir ciems Augšdaugavas novada Naujenes pagastā, pagasta lielākā apdzīvotā vieta. Izvietojušies pie Daugavpils austrumu robežas pie autoceļa A13 (E262) 9 km no pagasta centra Naujenes, 8 km no novada domes Daugavpilī un 235 km no Rīgas. Apdzīvotā vieta izveidojusies pēckara gados kā viens no Daugavpils piepilsētas ciematiem. Ciemā ir 9 daudzdzīvokļu piecstāvu mājas ar centralizēto ūdens un siltumapgādi. Vecstropos atrodas sociālais centrs, SIA “Naujenes pakalpojumu serviss” ražošanas iecirknis, Daugavpils pilsētas un Augšdaugavas novada Valsts policijas Naujenes iecirknis, Latvijas pasta nodaļa, ģimenes ārsta privātprakse, Naujenes sporta klubs, Valsts veterinārā pārtikas pārvalde, aptieka. Ciemā darbojas 13 uzņēmumi, kuri nodrošina vairāk nekā 400 darba vietas.